**REZOLŪCIJA MEPC.343(78)**

**(pieņemta 2022. gada 10. jūnijā)**

**GROZĪJUMI PIELIKUMĀ, KAS PIEVIENOTS 1973. GADA STARPTAUTISKAJAI KONVENCIJAI PAR PIESĀRŅOJUMA NOVĒRŠANU NO KUĢIEM, KURA GROZĪTA AR 1978. GADA PROTOKOLU**

***MARPOL* I pielikuma grozījumi**

**(Ūdensnecaurlaidīgas durvis)**

JŪRAS VIDES AIZSARDZĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 38. panta a) punktu, kas attiecas uz Jūras vides aizsardzības komitejas funkcijām, kuras tai ir piešķirtas ar starptautiskajām konvencijām par jūras piesārņojuma no kuģiem novēršanu un kontroli;

ATSAUCOTIES ARĪ uz 1973. gada Starptautiskās konvencijas par piesārņojuma novēršanu no kuģiem, kas grozīta ar 1978. gada protokolu (*MARPOL*), 16. pantu, kurā noteikta grozījumu procedūra un Organizācijas attiecīgajai iestādei tiek uzlikts pienākums izskatīt grozījumus, kurus pieņem Puses;

IZSKATĪJUSI tās septiņdesmit astotajā sesijā ierosinātos MARPOL I pielikuma grozījumus attiecībā uz ūdensnecaurlaidīgām durvīm,

1. PIEŅEM saskaņā ar *MARPOL* 16. panta 2. punkta d) apakšpunktu *MARPOL* I pielikuma grozījumus, kuru teksts ir izklāstīts šīs rezolūcijas pielikumā;

2. NOSAKA saskaņā ar *MARPOL* 16. panta 2. punkta f) apakšpunkta iii) punktu, ka grozījumus uzskata par pieņemtiem 2023. gada 1. jūlijā, ja līdz šim datumam vismaz viena trešdaļa Pušu vai tās Puses, kuru kopējais tirdzniecības flotes apjoms ir vismaz 50 procenti no pasaules tirdzniecības flotes bruto tilpības, nav paziņojušas Organizācijai, ka iebilst pret šiem grozījumiem;

3. AICINA Puses ņemt vērā to, ka saskaņā ar *MARPOL* 16. panta 2. punkta g) apakšpunkta ii) punktu minētie grozījumi stāsies spēkā 2024. gada 1. janvārī pēc to pieņemšanas saskaņā ar iepriekšminēto 2. punktu;

4. LŪDZ ģenerālsekretāram atbilstoši MARPOL 16. panta 2. punkta e) apakšpunktam nosūtīt visām MARPOL Pusēm šīs rezolūcijas un tās pielikumā iekļauto grozījumu teksta apliecinātas kopijas;

5. LŪDZ ARĪ ģenerālsekretāram nosūtīt šīs rezolūcijas un tās pielikuma kopijas tiem Organizācijas dalībniekiem, kas nav MARPOL Puses.

**PIELIKUMS**

***MARPOL* I PIELIKUMA GROZĪJUMI**

**(Ūdensnecaurlaidīgas durvis)**

**4. NODAĻA. NAFTAS TANKKUĢU KRAVAS NODALĪJUMAM NOTEIKTĀS PRASĪBAS**

**A DAĻA. UZBŪVE**

**28. noteikums. Sadalījums nodalījumos un avārijas noturība**

1. Šā noteikuma 3.1. punktu aizstāj ar šādu tekstu:

“3.1. Galējā ūdenslīnija, ņemot vērā iegrimšanu, sānsveri un galsveri, atrodas zem jebkādu tādu atveru apakšējās malas, pa kurām var notikt progresējoša applūšana. Šādas atveres ir gaisa cauruļvadi un visi tie cauruļvadi, kurus noslēdz ar ūdensnecaurlaidīgām durvīm vai lūkas vākiem, un par šādām atverēm var neuzskatīt tādas atveres, ko noslēdz ar ūdensnecaurlaidīgu līdlūku vākiem un klāja lūkām, maziem ūdensnecaurlaidīgiem kravas tvertņu lūku vākiem, kas nodrošina augstu klāja integritāti, tālvadāmām ūdensnecaurlaidīgām bīdāmām durvīm, tādām ātras darbības vai vienvirziena viru ūdensnecaurlaidīgām piekļuves durvīm ar indikatoru “atvērts/aizvērts” uz vietas un indikatoriem uz komandtiltiņa, kas jūrā parasti ir aizvērtas, ūdensnecaurlaidīgām viru durvīm, kas jūrā pastāvīgi ir aizvērtas, kā arī ar neatveramiem borta iluminatoriem.”